РЕШЕНИЕ НА СЪВЕТА
от 3 юни 2008 година
за отмяна на Решение 2005/730/ЕО относно наличието на прекомерен дефицит в Португалия
(2008/561/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 12 от него,
като взе предвид препоръката на Комисията,
като има предвид, че
(1)
С Решение 2005/730/ЕО на Съвета (1), по препоръка на Комисията в съответствие с член 104, параграф 6 от Договора, бе решено, че в Португалия съществува прекомерен дефицит. Съветът отбеляза, че очакваният дефицит по консолидирания държавен бюджет за 2005 г. е в размер на 6,2 % от БВП, като тази стойност надвишава определената от Договора референтна стойност от 3 % от БВП, докато брутният държавен дълг се очаква да достигне 66,5 % от БВП, над определената от Договора референтна стойност от 60 % от БВП.
(2)
На 20 септември 2005 г. в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (2) Съветът, въз основа на препоръка на Комисията, отправи препоръка към Португалия за прекратяване на ситуацията на прекомерен дефицит най-късно до 2008 г. Препоръката бе направена обществено достояние.
(3)
В съответствие с член 104, параграф 12 от Договора решението на Съвета за наличието на прекомерен дефицит се отменя, когато по мнението на Съвета прекомерният дефицит в съответната държава-членка е бил коригиран.
(4)
В съответствие с Протокола относно процедурата при прекомерен дефицит, приложен към Договора, Комисията предоставя данните за изпълнението на процедурата. Като част от прилагането на протокола държавите-членки предоставят данни за държавния дефицит и държавния дълг, както и за други свързани с тях променливи два пъти годишно, а именно преди 1 април и преди 1 октомври в съответствие с член 4 от Регламент (ЕО) № 3605/93 на Съвета от 22 ноември 1993 г. за прилагане на Протокола относно процедурата при прекомерен дефицит, приложен към Договора за създаване на Европейската общност (3).
(5)
Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93, след направената от Португалия преди 1 април 2008 г. нотификация и въз основа на прогнозите на службите на Комисията от пролетта на 2008 г. се налагат следните заключения:
-
дефицитът по консолидирания държавен бюджет е намалял от 6,1 % от БВП през 2005 г. до 3,9 % от БВП през 2006 г. и до 2,6 % от БВП през 2007 г., което го поставя под референтната стойност за дефицита от 3 % от БВП, една година преди определения от Съвета краен срок. Този резултат е съпоставим с целта от 3 % от БВП, установена в актуализираната програма за стабилност на Португалия от декември 2007 г.,
-
както намаляващото съотношение на държавните разходи спрямо БВП, така и увеличаващото се съотношение на приходите спрямо БВП са допринесли за подобряването на бюджетното салдо. Съотношението на разходите е намаляло с около 1 процентен пункт от БВП през 2006 г. и с почти процентен пункт от БВП през 2007 г. Същевременно съотношението на държавните приходи се е увеличило с около процентен пункт от БВП както през 2006 г., така и през 2007 г. Фискалната консолидация се дължи основно на структурни мерки, с малък принос от еднократна операция на стойност от 0,1 % от БВП през 2007 г. Подобрението в структурното салдо (т.е. салдото, коригирано спрямо фазата на икономическия цикъл, без еднократните и другите временни мерки) се оценява на два процентни пункта от БВП през 2006 г. и на един процентен пункт от БВП през 2007 г., което отговаря на препоръката на Съвета съгласно член 104, параграф 7 за намаляване на структурното салдо с 1,5 % от БВП през 2006 г. и с поне % от БВП през 2007 г.,
-
за 2008 г. прогнозите на службите на Комисията от пролетта на 2008 г. предвиждат по-нататъшно намаление на дефицита на 2,2 % от БВП, което ще се дължи основно на някои допълнителни приходи, като изпълнението на бюджета ще бъде положително повлияно от намаляване на дефицита на стойност от 0,2 % от БВП чрез еднократна операция. Тези стойности като цяло съответстват на официалните цели за дефицит от 2,4 % от БВП, определени в актуализираната програма за стабилност на Португалия от декември 2007 г., и на ревизираната цел от 2,2 % от БВП, обявена от португалските органи в края на март 2008 г. За 2009 г., при условие че политиката остане непроменена, прогнозите от пролетта предвиждат държавен дефицит от 2,6 % от БВП. Това показва, че дефицитът е сведен под референтната стойност от 3 % от БВП по убедителен и устойчив начин,
-
въпреки това през 2008 г. се очаква подобрение на структурното салдо с около процентен пункт от БВП и при условие че политиката остане непроменена, влошаване с около процентен пункт от БВП през 2009 г. Това развитие трябва да се разглежда на фона на необходимостта да се напредва към постигане на средносрочната цел (СЦ) за бюджетната позиция, която за Португалия представлява структурен дефицит от 0,5 % от БВП,
-
държавният дълг е намалял от 64,7 % от БВП през 2006 г. до 63,6 % от БВП през 2007 г. Слабият ръст на БВП и относително високите държавни дефицити, предвидени в икономическите прогнози на службите на Комисията от пролетта на 2008 г., се очаква да доведат до държавен дълг от около 64 % от БВП през 2009 г.
(6)
По мнението на Съвета прекомерният дефицит в Португалия е коригиран и следователно Решение 2005/730/ЕО следва да бъде отменено,
ПРИЕ НАСТОЯЩОТО РЕШЕНИЕ:
Член 1
От направената цялостна оценка следва, че ситуацията на прекомерен дефицит в Португалия е коригирана.
Член 2
Решение 2005/730/ЕО се отменя.
Член 3
Адресат на настоящото решение е Португалската република.
Съставено в Люксембург на 3 юни 2008 година.